A BIZOTTSÁG HATÁROZATA
(2005. január 28.)
a 2003/71/EK határozatnak az érvényességi ideje tekintetében történő módosításáról
(az értesítés a B(2005) 186. számú dokumentummal történt)
(EGT vonatkozású szöveg)
(2005/86/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A lazacok fertőző vérszegénységének (ISA) Feröer-szigeteki megjelenése a Feröer-szigeteki lazacok fertőző vérszegénységére vonatkozó egyes védőintézkedésekről szóló, 2003. január 29-i 2003/71/EK bizottsági határozat (3) elfogadásához vezetett.
(2)
A Feröer-szigetek által hozott járványvédelmi intézkedések ellenére 2004-ben az ISA további kitöréseit észlelték, és erről értesítették a Bizottságot.
(3)
A Feröer-szigetek az EU és a Feröer-szigetek közötti megállapodás (4) alapján létrehozott állat-egészségügyi alcsoporthoz vészhelyzeti intézkedési tervet nyújtott be az egyes halbetegségek elleni védekezés céljából közösségi minimumintézkedések bevezetéséről szóló, 1993. június 24-i 93/53/EGK tanácsi irányelv (5) 15. cikkének megfelelően. A vészhelyzeti intézkedési terv a 93/53/EGK irányelv 6. cikkének megfelelően egy eltávolítási tervet tartalmaz. A vakcinázási eljárásokat tartalmazó vészhelyzeti intézkedési tervet és az eltávolítási tervet 2004 szeptemberében fogadta el az alcsoport.
(4)
A Feröer-szigeteken a járványügyi helyzetre és a vakcinázást is tartalmazó védekezési stratégiára való tekintettel a 2003/71/EK határozatban meghatározott védőintézkedéseket a vakcinázás ideje alatt alkalmazni kell. Az elkövetkezendő legalább két évben várhatóan továbbra is a vakcinázás marad a védekezési stratégia.
(5)
Ezért a 2003/71/EK határozatot módosítani kell a határozat érvényességi idejének meghosszabbítása érdekében.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Bizottság 2003/71/EK határozata 6. cikkében a „2005. január 31.” szövegrész helyébe a „2007. január 31.” szövegrész lép.
2. cikk
Ennek a határozatnak a tagállamok a címzettjei.
Kelt Brüsszelben, 2005. január 28-án.